नीना तस्वीर के लड़के को अपने सपने का राजकुमार समझती है, ये उसका भ्रम है या हकीकत
नवीन उसका वह दोस्त था जिसकी आंखों में वह अपने लिए प्यार पढ़ सकती थी, लेकिन उसके प्यार से हमेशा इनकार करती आई थी।
नीना ने एग्जीबिशन में रखी उस तस्वीर को देखा तो एकटक देखती ही रह गई। उसे लगा जैसे वह तस्वीर उसे अपनी ओर खींच रही है। उसके साथ आई उसकी सहेली सोना ने उसे छेड़ा “आखिर इस तस्वीर में ऐसा क्या है जो तुम इसे देखती ही जा रही हो। ऐसी तो न जाने कितनी तस्वीरें इस एग्जीबिशन में लगी हैं।”
“इस राजकुमार के चेहरे पर एक दिव्य चमक सी लगती है। नहीं?” मीना ने सोना से पूछा।
सोना हंस पड़ी। कहने लगी, “भाई जब एग्जीबिशन का टॉपिक एंटीक है, राज महल और राजा महाराजाओं से जुड़ी चीजें हैं, तो तस्वीरें भी राजकुमारों की ही होंगी। और राजकुमार इतना अच्छा खाते पीते थे कि उनके चेहरे पर दिव्य चमक तो होगी ही।”
फिर आह भरते हुए बोली, “दिव्य चमक उनके चेहरे पर नहीं तो क्या हम जैसे नोन तेल लकड़ी के चक्कर में फंसे भागते दौड़ते लोगों के चेहरे पर होगी?”
जाने क्यों नैना को सोना का मजाक बिल्कुल अच्छा नहीं लगा। और कोई समय होता तो उसके साथ खुलकर हंस पड़ती, लेकिन यह तस्वीर! यह तस्वीर उसे रहस्यमई लग रही थी।
घर आकर नीना अपने सपने की यादो में खो गई। जल्दी ही उसे याद आ गया कि उस तस्वीर के रहस्यमई लगने का कारण क्या है। वह बचपन से… हां, जिस राजकुमार को वह सपने में देखते आई थी वह वही था, बिल्कुल वही। इस सपने ने उसे इतना परेशान कर दिया था कि वह साइकेट्रिक्स से मिली। लेकिन उनके सेशंस पूरे करने के बाद पिछले पांच साल से उसे यह सपना नहीं आया था।
पर इस तस्वीर को देखने के बाद नीना फिर से परेशान हो गई। इस तस्वीर के इस राजकुमार से नीना आकर्षित होती ही गई।
फिर रात में उसने वही सपना देखा। वो उस राजकुमार की ओर दौड़ रही है। पर फिर बादल उठते हैं जो लाल हो जाते हैं। जब वो शांत होते हैं तो वो आसमान में खड़ी है और राजकुमार धरती से उसकी ओर देख रहा है। उसे पुकार रहा है।
आखिर उसने तय किया कि एग्जीबिशन के मालिक से मिलकर उस तस्वीर के बारे में पता करेगी। मगर एग्जीबिशन के मालिक को उसके बारे में कुछ भी पता नहीं था। उसने कहा कि यह तस्वीर ‘नॉट फॉर सेल’ है और संग्रहालय से यहां रखने के लिए आई थी। नीना ने संग्रहालय में जाकर पूछा पर वहां से भी उसे अपने प्रश्न का कोई उत्तर सही से नहीं मिला। कहां गया कि संग्रहालय में जो लाइब्रेरी है वहां हर तस्वीर के बारे में एक किताब है लेकिन वह लाइब्रेरी दो महीने के लिए रिनोवेशन के कारण बंद है।
नीना दो महीने नहीं रुक सकती थी। आखिर उसने रात के अंधेरे में लाइब्रेरी में जाकर उस तस्वीर के बारे में जानकारी देने वाली किताब ढूंढने तय किया। उसके इरादे में उसका साथ और कौन देता! नवीन के अलावा। नवीन उसका वह दोस्त था जिसकी आंखों में वह अपने लिए प्यार पढ़ सकती थी। लेकिन उसके प्यार से हमेशा इनकार करती आई थी। जाने क्यों!
नीना की कभी किसी लड़के में कोई दिलचस्पी नहीं रही और अपने इस व्यवहार के कारण उसे आश्चर्य बहुत होता था। उसके मम्मी पापा को तो उसके इस व्यवहार के कारण और भी बहुत से शक हुए मगर साइकेट्रिक्स से मिलने के बाद वह गलत साबित हुए। आखिर सब ने नीना से शादी के लिए जिद करना भी बंद कर दिया था।
रात के अंधेरे में नवीन के साथ लाइब्रेरी में जाना किसी एडवेंचर से कम नहीं था। दोनों के हाथों में मोबाइल टॉर्च की रोशनी थी। उसमें उन्होंने जैसे तैसे वह किताब ढूंढने की कोशिश की मगर जिस किताब के कवर पर वह तस्वीर बनी हो, ऐसी कोई किताब उन्हें नहीं मिली। संग्रहालय के अध्यक्ष ने कहा था कि जो तस्वीरें यहां हैं उनसे संबंधित किताब के कवर पेज पर वही तस्वीर बनी हुई है।
थकी हारी उदास नीना को तभी कोने में एक किताब दिखाई दी। उसने लपक कर वह किताब उठा ली। नवीन के आश्चर्य का ठिकाना न रहा जब नीना ने उस किताब को पढ़ना शुरू किया।
राजकुमार अभिनव पराल देश की राजकुमारी अरीना से बेहद प्रेम करता था। उसे अपने यहां और पराल देश के बीच व्यापार करने वाले एक व्यापारी से उसकी खूबसूरती के बारे में पता चला था। अभिनव के कहने पर उस व्यापारी ने उसके राज चित्रकार से उस राजकुमारी की एक तस्वीर बनवा दी थी। उस तस्वीर को देखकर राजकुमार अभिनव ऐसा मुग्ध हुआ कि उसने तय कर लिया कि वह अरीना से ही विवाह करेगा।
जब अपनी यह बात उसने एक पत्र के जरिए अरीना तक पहुंचाई तो अरीना को भी उससे लगाव होने लगा। धीरे-धीर खतो का आना-जाना बढ़ता गया और दोनों एक दूसरे को जानते समझते गए। उनके बीच का लगाव गहराने लगा। दोनों पड़ोसी राज्य के थे। एक दिन दोनों ने मिलने का निश्चय किया।
अपने अपने घोड़े पर सवार जब दोनों एक दूसरे से मिलने आए तो एक दूसरे को अपलक देखते ही रह गए। फिर तो मुलाकाते रोज होने लगी। उनके बीच का प्रेम गहराने लगा। अरीना की खूबसूरती के चर्चे सब तरफ थे।
उनके दूसरा पड़ोसी राज्य का राजा के राजा ने अरीना को हर हाल में पाने का तय किया। उसने अरीना के राज्य पर हमला किया। अरीना ने खत के जरिए यह संदेश अभिनव तक पहुंचाया। अभिनव तुरंत अपनी सेना लेकर दौड़ा लेकिन इससे पहले कि वह अरीना तक पहुंच पाता....
नीना पढ़ती जा रही थी और नवीन की आंखें आश्चर्य से फैलती जा रही थीं...
अरीना ने अपने सम्मान और पिता की राज्य की रक्षा के लिए लड़ना तय किया वह योद्धा के भेष में अपने पिता के साथ लड़ाई के मैदान में पहुंची। राजकुमार अभिनव के पहुंचते-पहुंचते उसके सामने ही लड़ते हुए शहीद हो गई।
अभिनव के दुख और गुस्से का कोई अंत नहीं था। वह पूरी ताकत से लड़ा और पड़ोसी राज्य को खदेड़कर उसने अरीना के पिता का राज्य बचा लिया। मगर अरीना के गम में वो ज्यादा समय जिंदा नहीं रहा। उन लोगों की अंतिम इच्छा के अनुसार राजाओं ने उनकी कब्र पास पास बनवाई।
कहानी पढ़ते-पढ़ते नीना की आंखों से आंसू लगातार बहने लगे थे। आखिर नवीन से नहीं रहा गया। उसने अरीना को कसकर झुंझोड़ा - “नीना तुम कहां से पढ़ रही हो? तुम्हारे हाथ में कुछ भी तो नहीं है। तब नीना को जैसे होश आया। और उसने देखा वास्तव में उसके हाथ में कुछ भी नहीं था। तो वह की कहानी कहां से पढ़ रही थी? उसकी आंखों में कुछ उत्तर गहराते गए।
“नवीन तुम जानना चाहते हो ना कि मैं तुमसे, तुमसे क्या किसी से भी शादी क्यों नहीं करना चाहती? सच पूछो तो मुझे भी इस प्रश्न का उत्तर पता नहीं था लेकिन अब मिल गया है।”
“जिस जन्म में मुझे मेरा राजकुमार अभिनव वापस मिलेगा मैं शादी उसी जन्म में करूंगी और तब तक अकेली ही जीवन बताऊंगी चाहे मुझे कितने भी जन्म लेने पड़े। अच्छा हुआ तुम मेरे साथ आए। शायद अब तुम मुझे माफ कर सको। महसूस कर सको मेरे गम को।”
“मगर तुम यह कैसे कह सकती हो कि मैं तुम्हारे राजकुमार अभिनव का दूसरा जन्म नहीं हूं। क्या पता मैं ही उसका दूसरा जन्म हूं।” नवीन ने बड़े प्यार से उसका चेहरा अपने हाथों में लेकर उसके आंसू पोछते हुए कहा। नवीन के इस प्रश्न पर नीना कुछ चकित कुच असमंजस कुछ आशा कुछ द्वंद्व के भाव लिए सिर्फ उसकी आंखों में देखती रह गई...
- भावना प्रकाश
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें